text: জয়রথ ছুটছে সিটির, কক্ষপথে ফিরেছে ইউনাইটেড | bangla.bdnews24.com
  জয়রথ ছুটছে সিটির, কক্ষপথে ফিরেছে ইউনাইটেড
  Published: 22 Sep 2016 03:00 AM BdST Updated: 22 Sep 2016 03:47 AM BdST
  পেপ গুয়ার্দিওলার অধীনে জয়রথ ছুটছে ম্যানচেস্টার সিটির। অন্যদিকে হারের বৃত্ত থেকে বেরিয়ে এসেছে ম্যানচেস্টার ইউনাইটেড।
  ম্যানচেস্টার সিটির অদম্য ছুটে চলায় সবশেষ সংযোজন লিগ কাপে সোয়ানসি সিটির বিপক্ষে জয়; সোয়ানসিকে ২-১ গোলে হারিয়ে প্রতিযোগিতার চতুর্থ রাউন্ডে উঠেছে তারা। গুয়ার্দিওলার অধীনে ইতিহাদ স্টেডিয়ামের দলটির এটা টানা নবম জয়।
  আর সব প্রতিযোগিতা মিলিয়ে গত তিন ম্যাচে হারা ম্যানচেস্টার ইউনাইটেড ৩-১ গোলে নর্থ্যাম্পটন টাউনকে হারিয়ে চতুর্থ রাউন্ডে উঠেছে।
  প্রতিপক্ষের মাঠে বুধবার সন্ধ্যায় গোলশূন্য প্রথমার্ধের পর ৪৯তম মিনিটে সিটিকে এগিয়ে দেন ফরাসি ডিফেন্ডার গায়েল ক্লিসি। আর ৬৬তম মিনিটে ব্যবধান দ্বিগুণ করেন আলেক্স গার্সিয়া। সিটির মূল দলের হয়ে ১৯ বছর বয়সী এই ডিফেন্সিভ মিডফিল্ডারের এটাই প্রথম গোল।
  যোগ করা সময়ে সোয়ানসির একমাত্র গোলটি করেন আইসল্যান্ডের মিডফিল্ডার জিলফি সিগার্ডসন।
  নর্থ্যাম্পটনের মাঠে সপ্তদশ মিনিটে ইংলিশ মিডফিল্ডার মাইকেল ক্যারিকের গোলে এগিয়ে যায় ইউনাইটেড। তবে ৪২তম মিনিটে গোলটি শোধ করে দেন ফরোয়ার্ড অ্যালেক্স রেভেল।
  দ্বিতীয়ার্ধে সাত মিনিটের ব্যবধানে দুবার জালে বল পাঠিয়ে জয় নিশ্চিত করে ইউনাইটেড। ৬৮তম মিনিটে স্পেনের মিডফিল্ডার আন্দের এররেরার গোলে ফের এগিয়ে যাওয়ার পর ৭৫তম মিনিটে ব্যবধান বাড়ান দারুণ ছন্দে থাকা ইংল্যান্ডের ফরোয়ার্ড মার্কাস র‌্যাশফোর্ড।